Aleksandrs Grīva
Aleksandrs Grīva (dzimis 1938. gada 9. februārī, miris 2005. gada 6. jūnijā) bija latviešu skaņu režisors, producents un diriģents. Laikā no 1955. līdz 1958. gadam mācījies Mediņa Rīgas mūzikas vidusskolā, 1959. gadā absolvējis Cēsu mūzikas vidusskolu, 1964. gadā beidzis LVK Kordiriģentu nodaļas Imanta Kokara klasi. No 1958. līdz 1961. gadam Grīva diriģēja Cēsu pilsētas jaukto kori, no 1959. līdz 1966. gadam bijis skaņu režisors Latvijas Televīzijā. Vislabāk pazīstams kā Vissavienības firmas "Melodija" skaņu ierakstu studijas mākslinieciskais vadītājs, kā arī galvenais skaņu režisors. No 1966. līdz 1974. gadam šos pienākumus pildījis Rīgā, Tallinā un Viļņā, pēc tam līdz 1987. gadam — vienīgi Rīgā. Dažādos laika posmos bijis Latvijas Radio ģenerāldirektora palīgs, galvenais mūzikas redaktors Rīgas Kinostudijā, izpildproducents kamerkorim "Ave Sol". Saņēmis vairākus apbalvojumus.